

**בבית הדין הצבאי המיוחד**

בפני:

|  |  |  |
| --- | --- | --- |
| **אל"ם אחסאן חלבי** | **-** | אב"ד |
| **אל"ם יוסי אברבנאל** | **-** | שופט |
| **אל"ם איל פכט** | **-** | שופט |

בעניין:

**התובע הצבאי -** המאשים

(ע"י ב"כ, רס"ן שגב רום; סרן עינב אוראל כהן)

**נ ג ד**

**מ/XXX אל"ם א' מ' -** הנאשם

(ע"י ב"כ, אל"ם ענבל דה-פז; סא"ל (מיל') בני קוזניץ; סרן איתי המר)

**ה כ ר ע ת - ד י ן**

הנאשם מורשע, על סמך הודאתו, בעבירה של אי קיום הוראות המחייבות בצבא, לפי סעיף 133(א) לחוק השיפוט הצבאי, התשט"ו – 1955, על פי כתב האישום והפרטים הנוספים.

ניתנה והודעה היום, כ"ב באב התש"ף, 12.8.2020, בפומבי ובמעמד הצדדים.

**\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_**

**אב"ד שופט שופט**

**ג ז ר – ד י ן**

1. הנאשם הורשע, על סמך הודאתו, בעבירה לפי סעיף 133(א) לחוק השיפוט הצבאי, התשט"ו-1955. ההודאה בכתב האישום ניתנה במסגרת הסדר טיעון אשר התגבש בין הצדדים, שלפיו עתרו במשותף להטיל על הנאשם עונש של מאסר מותנה.

**עובדות כתב האישום**

1. הנאשם שירת, בתקופה הרלוונטית לכתב האישום, כסגן ראש המנהל האזרחי שבמחנה אוגדת איו"ש. מזה שנים, התקיים הסדר שלפיו עובדי מדינה שמועסקים במנהל האזרחי, המעוניינים בכך, שילמו סכום של 146 ש"ח מדי חודש, אשר נוכה משכרם, בכדי לסעוד בחדר האוכל הצבאי של אוגדת איו"ש. באמצעות תשלומים אלו, נרכשו תלושי מזון, במסגרת התקשרות של המדינה עם חברת "מגה", שהועברו למטבח אוגדת איו"ש. בתחילת חודש מרץ 2015 בוטל ההסדר האמור על ידי חשב מתאם פעולות הממשלה בשטחים. ביום 8 ביולי 2015 נכנס הנאשם, כאמור, לתפקידו כסגן ראש המנהל האזרחי, והחל מיום 25 במרץ 2016 ועד לחודש יוני 2016, שירת הנאשם גם כממלא מקומו של ראש המנהל האזרחי.
2. בין הנאשם, במסגרת תפקידו, לבין ועד העובדים במנהל האזרחי ומטבח אוגדת איו"ש, התגבש הסכם. ביום 10 במרץ 2016 הופץ מסמך בחתימת הנאשם המפרט את פרטי ההסכם, אשר במסגרתו הוסכם כי אזרחים המעוניינים בכך יוכלו לסעוד בחדר האוכל של אוגדת איו"ש, תמורת אותו סכום כסף – 146 ש"ח לחודש, אותו יגבה ועד העובדים. בהסכם נקבע כי הכספים יחלוקו באופן הבא: 50% יועברו ל"קופת המפקד", הנאשם, בתפקידו כסגן ראש המנהל האזרחי; 25% יועברו לוועד העובדים במנהל האזרחי באמצעות תווי מזון מרשת "רמי לוי"; 25% יועברו למטבח האוגדה באמצעות תווי מזון מרשת "רמי לוי". בעקבות דרישה מטעם אוגדת איו"ש, נחתם הסכם נוסף עם מפקד מחנה אוגדת איו"ש, שלפיו הכספים ששולמו על ידי העובדים חולקו כך שהמטבח יקבל 75% מהם, והיתרה תחולק באופן שווה בין "קופת המפקד" לבין ועד העובדים במנהל האזרחי.
3. במסגרת הסכמים אלו, הועבר ל"קופת המפקד" בתקופה שבין מרץ 2016 לאפריל 2018, סכום כסף שעולה על 62,500 ש"ח, מרביתו בתווי מזון. בנוסף, במסגרת הסכמים אלו, הועבר לנאשם סכום כסף של 11,500 ש"ח במזומן, לאחר שפקודיו פדו המחאה בנקאית מטעם ועד העובדים, וכן סכום כסף של 5,000 ש"ח באמצעות המחאה בנקאית, שאותה הפקיד הנאשם בחשבון הבנק האישי שלו. בהוראת הנאשם או באישורו, חלק מהכספים ששולמו לצורך הסעדה, שימש לצורכי האזרחים עובדי המנהל האזרחי, וחלקם האחר שימש לפעילויות משותפות של האזרחים וקציני המנהל האזרחי וחייליו.
4. לפי ההסכמים הנ"ל, הכסף נשמר על ידי הנאשם והוצא ללא פיקוח או בקרה נאותים אחר תעבורת הכספים או אחר השימוש בהם, וזאת בניגוד לפקודות. מצב דברים זה, לא אפשר להתחקות אחר השימוש בכלל הכסף, ואחר הייעוד שאליו הועבר בפועל. בכך, לא קיים הנאשם את פקודות הצבא.
5. החקירה נגד הנאשם, כך על פי הפרטים הנוספים, נפתחה בעקבות דיווחו של חשב מתאם פעולות הממשלה בשטחים, על אודות הסכם שכונן הנאשם באשר לשירותי ההסעדה.

**טיעוני הצדדים**

1. הצדדים ביקשו במשותף לכבד את הסדר הטיעון ולהטיל על הנאשם עונש מאסר מותנה, אשר צופה את פני העתיד. לצד זאת צוין, כי הנאשם תרם, שלא כרכיב ענישה, סכום של 7,000 ש"ח לרווחת חיילי צה"ל.
2. התובעת הצבאית פירטה את מעשה העבירה שבוצע על ידי הנאשם, והדגישה את העובדה שלפיה לא היה פיקוח או בקרה אחר תעבורת הכספים או אחר השימוש בהם, בניגוד לפקודות הצבא ובניגוד לחובה הציבורית לנהוג בשקיפות בעת ניהול כספים. עם זאת, צוין כי ההסכם שכונן הנאשם, נעשה אל מול ועד העובדים של האזרחים שעבדו במנהל האזרחי. התובעת ציינה עוד כי במסגרת החקירה לא נשללה טענתו של הנאשם שלפיה השימוש בכספים היה לרווחת עובדי המנהל האזרחי וחייליו. התביעה עמדה על שירותו הצבאי הארוך והתורם של הנאשם, וכן על תרומתו לרווחת חיילי צה"ל, וביקשה לאמץ את הסדר הטיעון בהיותו סביר.
3. הסניגור הצטרף לבקשה לכיבוד ההסדר, על הטעמים שצוינו, והדגיש כי הנאשם ביקש במעשה אשר עשה "לפתור בעיה", לאחר שהסדר שהיה קיים עם האזרחים עובדי המנהל האזרחי הופסק. צוין כי אמנם מדובר במשגה של הנאשם, אולם הוא נעשה ללא כל כוונה פלילית, וכי הכספים שימשו לצרכים צבאיים בלבד. עוד נטען כי ההסכם היה בתמיכת ועד העובדים, אשר ביצע את הגביה של הכספים בפועל. הודגש כי הנאשם נטל אחריות על המעשה שביצע, וכי הוא סיים את פרק שירותו הצבאי, עתיר הזכויות, בתחילת שנה זו, לאחר למעלה משלושים שנה. נוכח אלו, ביקש הסניגור לכבד את הסדר הטיעון בהיותו סביר.

**דיון והכרעה**

1. נקדים ונציין כבר כעת, כי לאחר שבחנו את פרטי ההסדר אשר התגבש בין הצדדים, וכן את טעמיו, ולאור מעשה העבירה שפורט בכתב האישום, מצאנו לקבוע כי מדובר בהסדר טיעון נכון וראוי, ומכאן שאנו מכבדים אותו.
2. כפי שפורט, המשגה של הנאשם היה בכך שביקש למצוא פתרון להסעדת אזרחים עובדי המנהל האזרחי בחדר אוכל צבאי, לאחר שהסדר שהיה קיים קודם לכן, הופסק. ההסכם שגיבש הנאשם, ודרך הילוכו, היו מנוגדים לפקודות הצבא. ברם, הנאשם פעל באורח גלוי וגיבש את ההסכם אל מול ועד העובדים, ואף הפיץ את פרטיו בכתב. טענת הנאשם, אשר לפיה הכספים שימשו לרווחת האזרחים עובדי המנהל האזרחי וחייליו, לא נשללה במסגרת החקירה. ועדיין, במעשיו פעל הנאשם בניגוד לפקודות הצבא, ולדברים חומרה ידועה, בפרט היכן שמדובר בניהול כספים. החובה הציבורית והפיקודית אשר מוטלת על הנאשם, מעצם דרגתו ותפקידו, היא לפעול בשקיפות מלאה בניהול הכספים, ובוודאי לפעול בהתאם להוראות המחייבות. נוכח זאת, ראו הצדדים לנכון להביא את עניינו של הנאשם, במסגרת כתב אישום מוסכם בפרטיו, בפני בית דין צבאי, ולבקש להטיל עליו עונש אשר צופה את פני העתיד.
3. בנסיבות הכוללות, ותוך בחינת זכויותיו הרבות של הנאשם במסגרת שירותו הצבאי הארוך, הודאתו וחרטתו הכנה אשר התרשמנו ממנה אף בצורה בלתי אמצעית וכן תרומתו הכספית לרווחת חיילי צה"ל, סברנו כי ההסדר משקף נקודת איזון נכונה וראויה, ועל כן הינו בר כיבוד.
4. משכך, מוטל על הנאשם עונש של מאסר מותנה בן חודשיים, למשך שנה, והתנאי הוא שלא יעבור את העבירה בה הורשע לפי סעיף 133 (א) לחוק השיפוט הצבאי, התשט"ו-1955.

זכות ערעור כחוק.

ניתן והודע היום, כ"ב באב התש"ף, 12 באוגוסט 2020, בפומבי ובמעמד הצדדים.

\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_

**אב"ד שופט שופט**

**חתימת המגיה: \_\_\_\_\_\_\_\_\_\_\_\_\_\_\_\_\_ העתק נאמן למקור  
 סמ"ר עדי לביא   
תאריך: \_\_\_\_\_\_\_\_\_\_\_\_\_\_\_\_\_\_\_\_\_\_ קצינת בית הדין**